Diari Oficial de la Generalitat Valenciana


Sumari del DOGV 2435, del 25-01-1995 (1995/833654)

ACORD de 10 de gener de 1995, del Govern Valencià, pel qual s'aprova l'ordenació urbanística per a instal·lar una planta de fabricació i comercialització de bengales per a ús infantil a les parcel·les 457, 556, 402 i altres, del polígon 26, de la partida la Serratilla, sòl no urbanitzable, del municipi de Cheste.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2435

Data del DOGV
:   25-01-1995

Secció del DOGV
:   ALTRES DISPOSICIONS

Número del document
:   1995/833654


Data del document
:   10-01-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 10 de gener de 1995, del Govern Valencià, pel qual s'aprova l'ordenació urbanística per a instal·lar una planta de fabricació i comercialització de bengales per a ús infantil a les parcel·les 457, 556, 402 i altres, del polígon 26, de la partida la Serratilla, sòl no urbanitzable, del municipi de Cheste.   
El Govern Valencià, en la reunió del dia 10 de gener de 1995, adoptà l'acord següent:  
Antecedents de fet  
1r. El Sr. Juan Vicente Jurado Soriano, en nom i representació de Revasa Valenciana, SA, va sol·licitar la declaració d'interès comunitari d'una actuació integral, per a la implantació d'una planta de fabricació i comercialització de bengales per a ús infantil en les parcel·les 457, 556, 402 i altres, polígon 26, partida la Serratilla, del terme municipal de Cheste.  
2n. El director general d'Urbanisme i Ordenació Territorial, de la Conselleria d'Obres Públiques, Urbanisme i Transports, el 27 de juliol de 1993 va resoldre admetre a tràmit la sol·licitud presentada i sotmetre a informació pública l'expedient i, per consegüent, es va obrir el termini per a presentar iniciatives alternatives a la proposta desencadenant del procediment. L'anunci corresponent es va publicar en el Butlletí Oficial de la Província de València número 204, de 28 d'agost de 1993 i en el diari Levante el 8 de setembre de 1993, i no es va presentar cap al·legació ni cap alternativa sobre la sol·licitud originària.  
3r. Es va concedir audiència als ajuntaments de Riba-roja de Túria i Chiva. Hi ha en l'expedient informes favorables de la Unitat de Mines de la Conselleria d'Indústria, Comerç i Turisme; de la Confederació Hidrogràfica del Xúquer; de l'Ajuntament de Cheste, i Declaració d'Impacte Ambiental de la Conselleria de Medi Ambient, la qual considerava acceptable només als efectes ambientals l'actuació, sense perjudici de les autoritzacions que li siguen d'aplicació.  
4t. La Comissió Informativa de la Comissió Territorial d'Urbanisme de Valencia, reunida en la sessió de 19 de setembre de 1994, va acordar emetre un informe favorable sobre la declaració d'interès comunitari abans esmentada.  
5è. El conseller d'Obres Públiques, Urbanisme i Transports va informar favorablement sobre l'actuació integral per mitjà de la Resolució de 14 de desembre de 1994.  
Fonaments de dret  
I. La finalitat d'aquest expedient és l'ordenació i la definició de l'ús i l'aprofitament urbanístic del projecte per a la implantació d'una planta de fabricació i comercialització de bengales per a xiquets, sobre un terreny en sòl no urbanitzable, amb una superfície de 82.034 m2 de la partida la Serratilla de Cheste. L'actuació la declaració d'interès comunitari de la qual es demana, ateses les seues característiques, la necessitat d'ocupació de més de 8 hectàrees i una superfície construïda de 5.100 m2, constitueix una actuació integral en si mateixa, que els planejaments vigents dels municipis de la zona consideren d'ubicació impossible en sòl urbà, urbanitzable o apte per a urbanitzar. De manera que l'ordenació i l'aprofitament urbanístic s'ha de resoldre pel procediment extraordinari de declaració d'interès comunitari que estableix l'article 20 de la Llei de la Generalitat Valenciana 4/1992, de 5 de juny, sobre Sòl No Urbanitzable.  
II. Respecte del procediment, s'han acomplert les prescripcions legals que estableix la Llei esmentada sobre Sòl No Urbanitzable, i la documentació de l'expedient està completa d'acord amb l'article 20 de la Llei 4/1992, de 5 de juny, i la legislació vigent d'impacte ambiental.  
III. L'actuació integral projectada, per les seues dimensions, constitueix un element influent en l'estructura territorial. Es proposa un emplaçament en sòl no urbanitzable, ateses les dimensions i característiques de l'actuació, concretament se situa a la partida de la Serratilla, entre la carretera Cheste-Loriguilla, sobre la qual recolza l'actuació, sense que això comporte una sobrecàrrega d'aquesta i la rambla del Poyo, respecte de la qual hi ha l'autorització de la Confederació Hidrogràfica del Xúquer. Rambla que també serveix de separació entre les instal·lacions i un nucli de població sorgit «de facto». D'acord amb l'informe emès per la Conselleria d'Indústria, Comerç i Turisme hi ha una distància de seguretat suficient entre la fàbrica de bengales i el nucli de població esmentat.  
De tot el que s'ha exposat es dedueix que la localització proposada és adequada, segons els criteris d'ordenació territorial, sense que l'emplaçament tinga incidència negativa en la correcta vertebració del territori. D'altra banda, l'activitat es planteja com una actuació integral, ja que resol, per si mateixa, el seu acoblament territorial, de manera que garanteix el subministrament i proveïment que li són propis d'una manera adequada, sense que això comporte una sobrecàrrega dels que hi ha.  
IV. Pel que fa al règim de deures i cessions, d'acord amb l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable, la promotora ha assumit les càrregues i obligacions pròpies d'un adjudicatari d'un programa d'actuació urbanística. Els promotors de l'expedient han optat per les alternatives que el mateix article 20 estableix, de manera que el deure de cessió de terrenys per a dotacions públiques locals en l'àmbit de la mateixa actuació i el dret a l'aprofitament urbanístic, això és, el 85% de l'atribuït, se substitueix pel seu equivalent econòmic de 71.394.374 pessetes.  
V. L'ordenació territorial i urbanística d'aquesta actuació integral és tècnicament correcta tant des de la perspectiva municipal com autonòmica, tenint en compte l'autorització atorgada per la Confederació Hidrogràfica del Xúquer en la Resolució de 13 de juliol de 1994, les condicions establertes en l'informe de 4 de març de 1993 de la Unitat de Mines de la Direcció General d'Indústria i Energia, sobre el desplaçament de la línia de subministrament elèctric i en la declaració d'impacte ambiental de 9 de setembre de 1994. I també la formalització a favor del municipi de les càrregues i obligacions a què s'ha compromès el promotor, prèviament a l'obtenció de la preceptiva llicència municipal, sobre la base dels projectes tècnics corresponents, que garantirà el compliment exacte per l'import del 6% del cost total de l'actuació (article 46.c) del Reglament de Planejament Urbanístic).  
VI. El Govern Valencià és competent per a l'aprovació i definició de l'aprofitament urbanístic d'aquesta actuació integral, d'acord amb el que estableix l'article 20.2 de la Llei de la Generalitat Valenciana 4/1992, a proposta del conseller d'Obres Públiques, Urbanisme i Transports.  
D'acord amb els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA:  
Primer  
Aprovar definitivament l'ordenació urbanística per a instal·lar una planta de fabricació i comercialització de bengales per a ús infantil, promoguda pel Sr. Juan Vicente Jurado Soriano, en representació de la mercantil Revasa Valenciana, SA, en les parcel·les 457, 556, 402 i altres, del polígon 26, de la partida la Serratilla, sòl no urbanitzable, del municipi de Cheste, com a actuació integral d'interès comunitari, que cal desenvolupar en els termes que estableix l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable.  
L'ordenació i declaració d'interès comunitari esmentades, com també l'adjudicació a què fa referència l'apartat següent se subjectarà a les condicions especials establertes en aquest acord.  
Segon  
Adjudicar aquesta actuació integral d'interès comunitari a favor del Sr. Juan Vicente Jurado Soriano, en representació de la mercantil Revasa Valenciana, SA, al qual s'atorga la legitimació necessària per a promoure l'activitat sol·licitada.  
Tercer  
Condicionar i vincular aquesta adjudicació i legitimació a què la promotora designada complesca i satisfaça, totalment, les obligacions i càrregues de naturalesa urbanística, i també els compromisos que ha assumit al llarg de la tramitació de l'expedient, que quedaran afectats a favor de l'Ajuntament de Cheste, per a sufragar actuacions urbanístiques públiques. L'incompliment o la no satisfacció de les obligacions esmentades determinarà la caducitat d'aquesta adjudicació i, si escau, de la mateixa declaració d'interès comunitari que té per objecte.   
Quart  
La promotora haurà de garantir davant l'Ajuntament de Cheste la correcta i puntual execució de les instal·lacions en què consisteix aquesta actuació integral en un sis per cent del cost total, abans de l'inici de les obres. Les garanties podran presentar-se per qualsevol de les formes previstes en dret.  
Cinquè  
Tot canvi que hi haja en la titularitat de la promoció d'aquesta actuació integral necessitarà l'autorització prèvia del Govern Valencià.  
Sisè  
L'acord d'adjudicació expressat en el precedent apartat 2, sense perjudici del que disposa l'apartat 3, caducarà si en el termini de sis mesos comptadors des de la seua notificació la interessada no ha sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que indique la llicència municipal, amb un màxim de dos anys. L'eventual declaració de l'adjudicació l'emetrà, si arriba el cas, el conseller d'Obres Públiques, Urbanisme i Transports, al qual aquest acord confereix les facultats necessàries amb eixa finalitat, amb l'expedient previ instruït amb audiència de la persona interessada i de l'Ajuntament de Cheste. Aquesta declaració, si es produeix, determinarà la suspensió temporal de la declaració d'interès comunitari d'aquesta actuació integral fins que el Govern Valencià no resolga una nova adjudicació d'aquesta o la seua suspensió definitiva.  
Setè  
El desenvolupament de l'actuació integral s'ajustarà al projecte presentat per la promotora adjudicatària, excepte en els aspectes que es troben afectats per les condicions imposades per la declaració d'impacte ambiental, en l'informe de la Unitat de Mines de la Direcció General d'Indústria i Energia i en l'autorització de la Confederació Hidrogràfica del Xúquer, condicions que prevaldran i que hauran d'assumir tant els projectes d'obra que despleguen aquesta declaració com el posterior manteniment i explotació de la instal·lació.   
Contra aquest acord, que posa fi a la via administrativa, es pot interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana.  
Prèviament a la interposició del recurs esmentat, caldrà que el recurrent ho comunique al Govern Valencià, d'acord amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que es puga interposar qualsevol altre recurs que s'estime escaient.  
València, 10 de gener de 1995  
El conseller secretari del Govern Valencià,  
LUIS BERENGUER FUSTER